БЪЛГАРСКИ

APPLE INC.
ЛИЦЕНЗИОННО СПОРАЗУМЕНИЕ ЗА СОФТУЕР ЗА macOS Scekoia

За употреба в системи с марката Apple

МОЛЯ, ПРОЧЕТЕТЕ ВНИМАТЕЛНО НАСТОЯЩОТО ЛИЦЕНЗИОННО СПОРАЗУМЕНИЕ ЗА СОФТУЕР („ЛИЦЕНЗ“), ПРЕДИ ДА ИЗПОЛЗВАТЕ СОФТУЕРА НА APPLE. С ИЗПОЛЗВАНЕТО НА СОФТУЕРА НА APPLE ВИЕ СЕ СЪГЛАСЯВАТЕ ДА СПАЗВАТЕ УСЛОВИЯТА НА НАСТОЯЩИЯ ЛИЦЕНЗ. АКО НЕ СТЕ СЪГЛАСНИ С УСЛОВИЯТА НА ЛИЦЕНЗА, НЕ ИНСТАЛИРАЙТЕ И/ИЛИ НЕ ИЗПОЛЗВАЙТЕ СОФТУЕРА НА APPLE И, АКО ВИ БЪДЕ ПРЕДОСТАВЕНА ВЪЗМОЖНОСТ ДА „СЕ СЪГЛАСИТЕ“ ИЛИ „ДА НЕ СЕ СЪГЛАСИТЕ“ С УСЛОВИЯТА, ЩРАКНЕТЕ ВЪРХУ „НЕ СЪМ СЪГЛАСЕН“. АКО СТЕ ЗАКУПИЛИ СОФТУЕРА НА APPLE КАТО ЧАСТ ОТ ПОКУПКА НА ХАРДУЕР НА APPLE И АКО НЕ СТЕ СЪГЛАСНИ С УСЛОВИЯТА НА НАСТОЯЩИЯ ЛИЦЕНЗ, МОЖЕТЕ ДА ВЪРНЕТЕ ЦЕЛИЯ ХАРДУЕРЕН/СОФТУЕРЕН ПАКЕТ НА APPLE В РАМКИТЕ НА СРОКА ЗА ВРЪЩАНЕ В МАГАЗИНА НА APPLE ИЛИ НА ОТОРИЗИРАНИЯ РАЗПРОСТРАНИТЕЛ, ОТ КОЙТО СТЕ ГО ПОЛУЧИЛИ, СРЕЩУ ВЪЗСТАНОВЯВАНЕ НА СУМАТА, СПОРЕД ПОЛИТИКАТА НА ВРЪЩАНЕ НА APPLE, КОЯТО МОЖЕТЕ ДА НАМЕРИТЕ НА АДРЕС https://www.apple.com/legal/sales-support/. ТРЯБВА ДА ВЪРНЕТЕ ЦЕЛИЯ ХАРДУЕРЕН/СОФТУЕРЕН ПАКЕТ, ЗА ДА ПОЛУЧИТЕ ВЪЗСТАНОВЯВАНЕ НА СУМАТА.

ВАЖНА ЗАБЕЛЕЖКА: Доколкото този софтуер може да се използва за възпроизвеждане, промяна, публикуване или разпространение на материали, той е лицензиран само за възпроизвеждане, промяна, публикуване и разпространение на материали, които не са защитени с авторски права, материали, върху които притежавате авторски права, или материали, които сте упълномощени или имате законно право да възпроизвеждате, променяте, публикувате или разпространявате. Ако не сте сигурни в правото си да копирате, променяте, публикувате или разпространявате даден материал, трябва да се свържете с вашия правен консултант.

1. Общи положения.
А. Софтуерът на Apple (включително Boot ROM код), документацията, интерфейсите, съдържанието, шрифтовете и всички данни на трета страна, придружаващи настоящия Лиценз („Оригинален софтуер на Apple“), които могат да бъдат актуализирани или заменени от подобрения на функции, софтуерни актуализации, реакции на сигурността, системни файлове или софтуер за възстановяване на системата, предоставени от Apple за вашия компютър с марката Apple или поддържано периферно устройство („Промени в софтуер на Apple“), независимо дали е предварително инсталиран на хардуер с марката Apple, на вътрешно място за съхранение, на сменяем носител, на диск, в памет само за четене, на всякакъв друг носител или под каквато и да е друга форма (Оригиналният софтуер на Apple и Промените в софтуера на Apple се наричат заедно „Софтуер на Apple“) се лицензират, а не продават, на вас от Apple Inc. („Apple“) за използване само при условията на настоящия Лиценз. Apple и/или лицензодателите на Apple запазват собствеността си върху самия Софтуер на Apple, както и всички права, които не са ви предоставени изрично. Вие се съгласявате, че условията на настоящия Лиценз ще се прилагат за всеки софтуерен продукт с марка Apple, който може да бъде предварително инсталиран на вашия хардуер с марката Apple, освен ако този продукт не е придружен от отделен лиценз, като в такъв случай се съгласявате, че условията на съответния лиценз ще уреждат използването на продукта от ваша страна.

Б. Apple, по своя преценка, може да предостави бъдещи промени в Софтуер на Apple. Промените в Софтуера на Apple, ако има такива, може да не включват непременно всички съществуващи софтуерни функции или нови функции, които Apple публикува за по-нови или други модели на компютри с марката Apple. Условията на настоящия Лиценз уреждат всички промени в Софтуера на Apple, предоставени от Apple, освен ако такива промени не са придружени от отделен лиценз, в който случай ще се прилагат неговите условия.

В. Правата на собственост (включително интелектуална) върху и за всяко съдържание, показвано или достъпно чрез Софтуера на Apple, принадлежат на съответния собственик на съдържание. Такова съдържание може да бъде защитено от авторско право или други закони и договори за интелектуална собственост и може да бъде предмет на условия за използване на третата страна. Освен ако не е предвидено друго, този Лиценз не ви предоставя никакви права за използване на такова съдържание, нито гарантира, че то ще продължи да бъде достъпно за вас. Забранено ви е да публикувате повторно, препредавате или възпроизвеждате всякакви изображения, достъпни чрез News или Maps като самостоятелен файл.

2. Разрешени лицензионни употреби и ограничения.
А. Предварително инсталиран и еднократен лиценз за софтуер на Apple. При спазване на правилата и условията на настоящия Лиценз, освен ако не сте получили Софтуера на Apple от Mac App Store чрез автоматично изтегляне или според лиценз за обем, поддръжка или друго писмено споразумение от Apple, ви се предоставя ограничен, неизключителен лиценз за инсталиране, използване и стартиране на 1 (едно) копие на Софтуера на Apple на един компютър с марката Apple по всяко време. Например тези еднократни лицензионни условия са приложими за вас, ако сте получили Софтуера на Apple, предварително инсталиран на хардуер с марката Apple.

Б. Лиценз за Mac App Store. Ако сте получили лиценз за Софтуера на Apple от Mac App Store или чрез автоматично изтегляне, след това, при спазване на правилата и условията на настоящия Лиценз и както е разрешено от Правилата за ползване на услуги и съдържание, изложени в Правилата и условията за ползване на Apple Media (https://www.apple.com/legal/internet-services/itunes/bg/terms.html) („Правила за използване“), ви се предоставя ограничен, непрехвърляем, неизключителен лиценз:

(i) за изтегляне, инсталиране, използване и изпълнение за лична, нетърговска употреба, 1 (едно) копие на Софтуера на Apple директно на всеки компютър с марката Apple, работещ с macOS Sonoma, macOS Ventura, macOS Monterey, macOS Big Sur, macOS Catalina, macOS Mojave или macOS High Sierra („Компютър на Mac“), който притежавате или контролирате;

(ii) ако сте търговско предприятие или образователна институция – за изтегляне, инсталиране, използване и стартиране на 1 (едно) копие на Софтуера на Apple за използване: (А) от едно лице на всеки от Компютрите на Mac, които притежавате или контролирате, или (б) от няколко лица на един споделен Компютър на Mac, който притежавате или контролирате. Например един служител може да използва Софтуера на Apple както на настолния си Компютър на Mac, така и на лаптоп на Mac, или няколко студенти могат периодично да използват Софтуера на Apple на един Компютър на Mac, разположен в ресурсен център или в библиотека; и 

(iii) за инсталиране, използване и изпълнение на до 2 (две) допълнителни копия или версии на Софтуера на Apple, или който и да е предишен софтуер на операционна система macOS или OS X или последващо пускане на Софтуера на Apple в среда на виртуална операционна система на всеки компютър с марката Apple, който притежавате или контролирате, който вече работи със Софтуера на Apple, за целите на: А) разработка на софтуер; б) тестване по време на разработката на софтуер; в) използване на сървър на macOS; или г) лична, нетърговска употреба.

Освен ако не е изрично разрешено в раздел 3, позволението, посочено в раздел 2Б, подточка iii) по-горе, не ви дава право да използвате виртуализираните копия на Софтуера на Apple във връзка с бюрото за обслужване, споделянето на време, споделянето на терминали, релейното обслужване или други подобни видове услуги. Освен ако не е изрично разрешено в настоящия раздел 2Б, вие нямате право да използвате Софтуера на Apple за изпълнение на софтуер на операционната система на Apple, включително iOS, iPad grexy, watchOS или tvOS, във виртуална среда на операционната система на Компютрите на Mac.

В. Лиценз за обем или поддръжка. Ако сте получили Софтуера на Apple по програма за лиценз за обем или поддръжка с Apple, условията на съответния лиценз ще определят броя на копията на Софтуера на Apple, който ви е разрешено да изтеглите, инсталирате, използвате и стартирате на компютри с марката Apple, които притежавате или контролирате. Освен ако не е договорено писмено от Apple, всички останали правила и условия на настоящия Лиценз са приложими при използването на Софтуера на Apple, получен по силата на лиценз за обем или поддръжка.

Г. Системни изисквания; Акаунт в Apple. Имайте предвид, че Софтуерът на Apple се поддържа само на хардуер с марката Apple, който отговаря на посочените от Apple системни изисквания. Освен това за използването и достъпа до определени функции на Софтуера на Apple и определени Услуги (както е определено в раздел 6) може да е необходимо да кандидатствате за уникална комбинация от потребителско име и парола, известна като „Акаунт в Apple“.

Д. Шрифтове. При спазване на правилата и условията на настоящия Лиценз можете да използвате шрифтовете, включени в Софтуера на Apple, за да показвате и отпечатвате съдържание, докато използвате Софтуера на Apple. Можете обаче да вградите шрифтове в съдържание само ако това е разрешено от ограниченията за вграждане, придружаващи съответния шрифт. Тези ограничения за вграждане могат да бъдат намерени в панела „Книга с шрифтове/Преглед/Показване на инфо за фонт“.

Е. Озвучаване, надписи на живо. Съгласно условията на настоящия Лиценз можете: (i) да използвате системното озвучаване, включено в Софтуера на Apple („Системно озвучаване“) (1) докато използвате Софтуера на Apple и (2) да създавате свое собствено оригинално съдържание и проекти за ваша лична, нетърговска употреба; (ii) да използвате Надписите на живо, автоматично генерирани на устройството в реално време от Софтуера на Apple („Надписи на живо“), независимо дали са генерирани по време на обаждане във FaceTime, или по друг начин, само за ваша лична, нетърговска употреба; и (iii) да използвате функцията за Персонално озвучаване, за да създадете глас на устройство, който звучи като вашия („Персонално озвучаване“), като използвате вашия собствен глас за лична, нетърговска употреба. Настоящият Лиценз не разрешава никакво друго създаване или употреба на Системно озвучаване, Надписите на живо или Персонално озвучаване, в това число, но не само, използването, възпроизвеждането, показването, изпълнението, записването, публикуването или преразпределението на Системното озвучаване, Надписите на живо или Персонално озвучаване за печалба, с нестопанска цел, публично споделяне или в комерсиален контекст.

Ж. Функции и поддръжка на приложението Photos. Приложението Photos на Софтуера на Apple („Приложение Photos“) може да не поддържа някои видео и фото формати. Използването на някои функции на Приложението Photos ще зависи от функциите на камерата. Синхронизирането на снимки с Приложението Photos и всички услуги на Apple или трети страни може да доведе до загуба на данни. Графиките за слайдшоу, музиката и темите, включени в Приложението Photos, са само за лична, нетърговска употреба в слайдшоу, което създавате с помощта на Приложението Photos. Нямате право да използвате, извличате или разпространявате, за търговски или други цели, по своя преценка, снимки, изображения, графики, произведения на изкуството, аудио, видео или други подобни активи („Цифрови материали“), съдържащи се във или предоставени като част от Приложението Photos, нито да използвате Цифровите материали извън контекста на предназначението им като част от Приложението Photos.

З. Функции за кеширане на съдържание.
1. До степента, до която Apple и/или нейните филиали предоставят определен софтуер и/или съдържание за кеширане (напр. приложимо съдържание от Mac App Store) („Отговарящо на изискванията на Apple съдържание“), определени функции на Софтуера на Apple (наричани „Функциите за кеширане на съдържание“) може автоматично да изтеглят и локално да кешират такова Отговарящо на изискванията на Apple съдържание на вашия компютър с марката Apple, който работи със Софтуера на Apple (за целите на този раздел такъв компютър с марката Apple се нарича „Mac с активирано кеширане“). С използването на Функциите за кеширане на съдържание на Софтуера на Apple вие се съгласявате, че Apple може да изтегля и кешира Отговарящо на изискванията на Apple съдържание на вашия Mac с активирано кеширане. Можете да изключите Функциите за кеширане на съдържание на Софтуера на Apple по всяко време, като отидете на „Споделяне“ под „Системни настройки“ на вашия Mac с активирано кеширане.

2. Функциите за кеширане на съдържание на Софтуера на Apple са предназначени за използване само на Mac с активирано кеширане, който притежавате или контролирате, и единствено с цел ускоряване на доставката на Отговарящото на изискванията на Apple съдържание, на оторизирани крайни потребители във вашия дом, фирма или организация. Вие разбирате, че е възможно тези потребители да се нуждаят от отделно удостоверяване на Apple, преди да получат Отговарящо на изискванията на Apple съдържание, и че ускорената доставка на Отговарящо на изискванията на Apple съдържание чрез използването на вашия Mac с активирано кеширане няма да промени условията, при които вие или вашите крайни потребители получавате Отговарящото на изискванията на Apple съдържание. 

3. Вие потвърждавате и се съгласявате, че всяко използване на Отговарящо на изискванията на Apple съдържание е предмет на приложимите лицензионни условия, които уреждат типа Отговарящо на изискванията на Apple съдържание, което се кешира. Тези условия може да включват, но не само, Правилата и условията за ползване на Apple Media, Правилата и условията на iCloud, Споразумението за инструктор на iTunes U, Лицензионното споразумение за софтуер на iTunes U и/или приложимите лицензионни условия, които съпътстват изтегления софтуер, освен ако изтеглянето не е било придружено от отделно лицензионно споразумение, в който случай ще е приложимо последното. Списък с лицензионните споразумения за Софтуер на Apple (SLA) може да бъде намерен тук: https://www.apple.com/legal/sla/. Вие потвърждавате и се съгласявате, че използването на Функциите за кеширане на съдържание и съхранението на Отговарящо на изискванията на Apple съдържание във вашия Mac с активирано кеширане не ви прехвърля никакви права извън предоставените ви в приложимите лицензионни условия за Отговарящо на изискванията на Apple съдържание и не представлява позволение, отказ от отговорност или друго ограничение на правата на Apple или на други собственици на авторски права върху Отговарящо на изискванията на Apple съдържание.

4. Нямате право да използвате своя Mac с активирано кеширане с Функциите за кеширане на съдържание, активирани в мрежа, която не притежавате или контролирате (или която не сте законово упълномощени да използвате за такива цели), или да разрешавате достъп до такова Отговарящо на изискванията на Apple съдържание от крайни потребители извън вашия дом, фирма или организация. Вие се съгласявате да използвате Функциите за кеширане на съдържание само за ваша лична, нетърговска употреба или за вътрешна употреба във вашата фирма или организация и само според изрично разрешеното в настоящия документ. Вие нямате право да предоставяте услуга на трети страни, които се интегрират или използват услуги или информация, предоставени от Функциите за кеширане на съдържание, или които използват Функциите за кеширане на съдържание по какъвто и да е друг начин.

5. С активирането на Функциите за кеширане на съдържание на Софтуера на Apple вие се съгласявате, че Apple може да съхранява, наблюдава и защитава Отговарящото на изискванията на Apple съдържание на вашия Mac с активирано кеширане, както и че може да събира и използва техническа информация за вашия Mac с активирано кеширане и свързаните мрежи, включително, но не само, хардуерни идентификатори и IP адреси, за такива цели. Вие се съгласявате да не деактивирате, нарушавате, хаквате, заобикаляте или по друг начин да не се намесвате в механизмите на Apple за проверка, съхранение или удостоверяване, цифрово подписване, управление на цифрови права или други механизми за защита, прилагани във или от услугите за Софтуера на Apple, Отговарящото на изискванията на Apple съдържание или друг софтуер или технология на Apple, и да не позволявате на други хора да го направят. 

6. Apple си запазва правото да спре предоставянето на Отговарящото на изискванията на Apple съдържание за кеширане на вашия Mac с активирано кеширане (напр. съдържание, което може да сте кеширали по-рано, може да не е налично за последващо кеширане) и да премахне всяко кеширано Отговарящото на изискванията на Apple съдържание от вашите Mac с активирано кеширане по всяко време по своя преценка, като Apple няма да носи отговорност пред вас в такъв случай. Вие разбирате, че кеширането на Отговарящото на изискванията на Apple съдържание може да не е налично във всички държави или региони. Вие можете да премахнете кешираното Отговарящо на изискванията на Apple съдържание и да забраните Функциите за кеширане на съдържание по всяко време.

И. Връзки с отдалечен работен плот. При спазване на правилата и условията на настоящия Лиценз и при дистанционно свързване от друг компютър или електронно устройство (всяко „Устройство“) с компютър с марката Apple, който работи със Софтуера на Apple (за целите на настоящия раздел такъв компютър с марката Apple се нарича „Домашен Mac“), независимо дали чрез функцията за Споделяне на екран или по друг начин:

(i) само 1 (едно) Устройство може да се свързва дистанционно по всяко време, пряко или непряко, за да контролира графичната сесия на работния плот на Софтуера на Apple, която се изпълнява и се показва на Домашния Mac; и

(ii) разумен брой Устройства могат да се свързват дистанционно по едно и също време с единствената цел едновременно да наблюдават една и съща графична сесия на работния плот на Софтуера на Apple, която се изпълнява и се показва на Домашния Mac, при условие че не контролират Софтуера на Apple по никакъв начин; но

(iii) само 1 (едно) Устройство с марката Apple може да се свързва дистанционно по едно и също време, пряко или непряко, за да контролира отделна графична сесия на работния плот на Софтуера на Apple, която е различна от тази, която се изпълнява и се показва на Домашния Mac, като такава връзка може да се осъществи само чрез функцията за Споделяне на екрана на Софтуера на Apple.

Освен ако не е изрично разрешено в настоящия раздел 21 или раздел 3, или освен ако не е разрешено по друг начин от Apple, вие се съгласявате да не използвате Софтуера на Apple, или която и да е от неговите функции, във връзка с бюрото за обслужване, споделянето на време, споделянето на терминали, релейното обслужване или други подобни видове услуги, без значение дали тези услуги се предоставят в рамките на вашата организация или на трети страни.

Й. Други ограничения за употреба. Позволенията, посочени в настоящия Лиценз, не ви дават право и вие се съгласявате да не инсталирате, използвате или стартирате Софтуера на Apple на компютър, който не е с марката Apple, и да не позволявате на други хора да го правят. Вие се съгласявате да не премахвате, закривате или променяте бележките за собственост (включително бележки за търговски марки и авторски права), които могат да бъдат прикрепени или да се съдържат в Софтуера на Apple. Освен ако не е разрешено друго в условията на настоящия Лиценз или по друг начин, лицензиран от Apple: (i) само един потребител може да използва Софтуера на Apple по едно и също време и (ii) не можете да предоставяте Софтуера на Apple в мрежа, в която той може да се изпълнява или използва от няколко компютъра едновременно. Освен ако не е изрично разрешено в раздел 3, вие не можете да наемате, отдавате под наем, заемате, продавате, разпространявате повторно или подлицензирате Софтуера на Apple.

К. Архивно копие. Вие можете да направите едно копие на Софтуера на Apple (с изключение на Boot ROM кода и друг фърмуер на Apple, който е вграден или по друг начин се съдържа в хардуера с марката Apple) в машинно четима форма само за целите на архивирането, при условие че архивното копие трябва да включва всички бележки за авторски права или други бележки за собственост, съдържащи се в оригинала. Boot ROM кодът и фърмуерът на Apple се предоставят само за използване на хардуер с марката Apple, като вие не можете да копирате, променяте или разпространявате повторно Boot ROM кода или фърмуера на Apple или части от него.

Л. Миграция на наличен софтуер. Ако използвате асистент за настройка/миграция за прехвърляне на софтуер от един компютър с марката Apple на друг компютър с марката Apple, не забравяйте, че продължаването на използването на оригиналното копие на софтуера може да бъде забранено, след като дадено копие бъде прехвърлено на друг компютър, освен ако вече нямате лицензирано копие на такъв софтуер и на двата компютъра. Трябва да проверите съответните лицензионни споразумения за софтуер за приложимите правила и условия. Софтуерът и услугите на трети страни може да не са съвместими с този Софтуер на Apple, като инсталирането на последния може да повлияе на наличността и използваемостта на такъв софтуер или услуги на трети страни.

М. Отворен код. Определени компоненти на Софтуера на Apple и програми с отворен код на трети страни, включени в Софтуера на Apple, са били или може да бъдат предоставени от Apple на неговата уеб страница с отворени кодове (https://www.opensource.apple.com/) (наричани заедно „Компоненти с отворен код“). Можете да променяте или замествате само тези Компоненти с отворен код, при условие че: (i) полученият променен Софтуер на Apple се използва вместо непроменения Софтуер на Apple на компютри с марката Apple, които притежавате или контролирате, стига всеки такъв компютър на Apple да има надлежно лицензирано копие на Софтуера на Apple на него; и (ii) при спазване на условията на настоящия Лиценз и всички приложими лицензионни условия, уреждащи използването на Компонентите с отворен код. Apple не е задължен да предоставя актуализации, обслужване, гаранция, техническа или друга поддръжка или услуги за получения променен Софтуер на Apple. Вие изрично потвърждавате, че ако неизправността или повредата в хардуера на Apple е в резултат от промяна на Компонентите с отворен код на Софтуера на Apple, тази неизправност или повреда се изключва от условията на гаранцията на хардуера на Apple.

Н. Забрана за обратен инженеринг. Вие нямате право (като се съгласявате да не позволявате и на други лица) да копирате (освен ако изрично е разрешено в настоящия Лиценз или в Правилата за използване, които са приложими за вас), да декомпилирате, да реконструирате, да разглобявате, да се опитвате да извлечете изходния код, дешифрирате, променяте или да създавате дериватни версии на Софтуера на Apple или всякакви услуги, предоставяни от Софтуера на Apple или част от него (освен и само до степента, до която всяко горепосочено ограничение е забранено от приложимото законодателство или от лицензионни условия, уреждащи използването на Компоненти с отворен код, които могат да бъдат включени в Софтуера на Apple).

О. Спазване на законите. Вие се съгласявате да използвате Софтуера на Apple и Услугите (както са дефинирани в раздел 6 по-долу) в съответствие с всички приложими закони, включително местното законодателство на държавата или региона, в който живеете или в който изтегляте или използвате Софтуера на Apple и Услугите. Функциите на Софтуера на Apple и Услугите може да не са налични на всички езици или региони, като някои функции може да се различават в зависимост от региона. За някои функции на Софтуера на Apple и Услугите е необходима интернет връзка.

П. Софтуер на трети страни. Apple предоставя като част от пакета Софтуер на Apple, и може да предоставя като надграждане, актуализация или допълнение към Софтуера на Apple достъп до определен софтуер или услуги на трети страни за удобство. До степента, до която Софтуерът на Apple съдържа или предоставя достъп до софтуер или услуги на трети страни, Apple няма изрично или подразбиращо се задължение да предоставя техническа или друга поддръжка за съответния софтуер или услуги. Свържете се директно с конкретния доставчик на софтуер, производител или доставчик на услуги за техническа поддръжка и обслужване на клиенти, свързани със софтуера, услугата и/или продуктите му.

Р. Промени в Софтуера на Apple. Софтуерът на Apple ще проверява от Apple периодично за Промени в софтуера на Apple. Ако е налична промяна, тя може автоматично да се изтегли и инсталира на вашия компютър и, ако е приложимо, на вашите периферни устройства. С използването на Софтуера на Apple вие се съгласявате, че Apple може да изтегля и инсталира автоматично Промени в софтуера на Apple на вашия компютър, а също и на периферните ви устройства. Можете да изключите автоматичните актуализации на операционната система и Бързите отговори за защита по всяко време, като коригирате настройките, намиращи се в Системни настройки > Актуализация на софтуера > Разширени.

С. Системни символи. При спазване на правилата и условията на настоящия Лиценз можете да използвате емотиконите, включени или създадени със Софтуера на Apple („Системни символи“): (i) докато използвате Софтуера на Apple; и (ii) за да създадете свое собствено оригинално съдържание и проекти за лична, нетърговска употреба. Настоящият Лиценз не разрешава никаква друга употреба на Системните символи, в това число, но не само, използването, възпроизвеждането, показването, изпълнението, записването, публикуването или преразпределението на Системните символи за печалба, с нестопанска цел, публично споделяне или в комерсиален контекст.

3. Отдаване на разрешени услуги за разработчици.
А. Отдаване. Можете да отдавате или преотдавате под наем валидно лицензирана версия на Софтуера на Apple в неговата цялост на физическо лице или организация (всяка от тях „Наемател“), в случай че са изпълнени всички посочени по-долу условия: 

(i) наетият Софтуер на Apple трябва да се използва единствено с цел предоставяне на Разрешени услуги за разработчици, като всеки Наемател трябва да прегледа и да се съгласи да бъде обвързан от условията на настоящия Лиценз;

(ii) всеки срок на отдаване трябва да е за минимум 24 (двадесет и четири) последователни часа; 

(iii) по време на срока на отдаване Крайният потребител – Наемател трябва да има единствено и изключително право на използване и контрол върху Софтуера на Apple и хардуера с марката Apple, на който е инсталиран, с изключение на това, че вие, като страна, която отдава Софтуера на Apple („Наемодател“), може да предоставите административна поддръжка за Софтуера на Apple; и 

(iv) преди да използва Софтуера на Apple, Крайният потребител – Наемател трябва да прегледа и да се съгласи да спазва условията, приложими за всеки софтуер, предварително инсталиран на Софтуера на Apple, включително, но не само, софтуера на разработчика на Xcode на Apple и всеки друг софтуер на Apple или на трети страни.

За целите на настоящия раздел 3: (А) Краен потребител – Наемател означава Наемател, който в крайна сметка използва отдадения под наем Софтуер на Apple единствено за Разрешени услуги за разработчици; и (Б) Разрешени услуги за разработчици означава услуги за непрекъсната интеграция, включително, но не само, разработка на софтуер, изграждане на софтуер от кода, автоматизирано тестване по време на разработката на софтуер и използване на необходимите инструменти за разработчици за поддръжка на такива дейности. Всеки Наемодател трябва да предостави на Apple предварително известие, преди да отдаде или да преотдаде Софтуера на Apple съгласно настоящия раздел 3, като се свърже с отдела за връзки с разработчици на Apple (https://developer.apple.com/contact/macos-license/).

Б. Преотдаване. Наемателят може допълнително да преотдаде Софтуера на Apple съгласно настоящия раздел 3, при условие че Наемателят спазва всички условия на същия раздел. Наемателят, който преотдава Софтуера на Apple (който също ще се счита за Наемодател съгласно настоящия раздел 3), трябва напълно да се откаже от изключителното използване и контрол на Софтуера на Apple и хардуера с марката Apple, който е инсталиран на неговия Наемател през срока на отдаване.

В. Изпълнение. Като Наемодател вие носите отговорност за: (i) гарантиране, че всеки Наемател отговаря на изискванията на настоящия раздел 3; (ii) гарантиране, че всеки Наемател се съгласява с всички приложими условия за отдаване под наем; и (iii) подпомагане на Apple при осигуряване на спазването на тези условия. Ако даден Наемател наруши условията за отдаване или други приложими условия за отдаване под наем на Apple, правата му да използва Софтуера на Apple се прекратяват автоматично и вие се съгласявате незабавно да прекратите използването на Софтуера на Apple от страна на Наемателя при откриване на такова нарушение или при писмено уведомление от страна на Apple за такова нарушение. 

Г. Виртуализация. За всяко копие на Софтуера на Apple, което е предмет на отдаване под наем съгласно настоящия раздел 3, Наемодателят или Наемателят (но не и двамата) може да инсталира, използва и изпълнява допълнителни копия или екземпляри на софтуера на Apple в среда на виртуална операционна система в съответствие с раздел 2, точка Б, подточка (iii), при условие че Наемодателят може да виртуализира само едно копие на Софтуера на Apple като инструмент за осигуряване с цел да предостави на Наемателя достъп и възможност за употреба на Софтуера на Apple съгласно настоящия раздел 3. 

Д. Конфигурация на системата. Ако сте Наемател, вие потвърждавате, че Софтуерът на Apple може да е бил конфигуриран по-рано от Наемодателя, който ви отдава под наем Софтуера на Apple, включително избора на настройки за анализ, услуги за местоположение и други функции, свързани със защитата, поверителността и събирането на данни. Вие потвърждавате и се съгласявате, че Apple не носи отговорност за конфигурирането на Софтуера на Apple от страна на Наемодателя.

4. Прехвърляне.
A. Ако сте получили Софтуера на Apple, предварително инсталиран на хардуер с марката Apple или ако сте получили лиценза си за Софтуера на Apple от Mac App Store или чрез софтуерна актуализация, можете да извършите еднократно постоянно прехвърляне на всички ваши лицензионни права върху Софтуера на Apple (в оригиналната си форма, както е предоставен от Apple) на друга страна, при условие че: (i) Софтуерът на Apple се прехвърля заедно с вашия хардуер с марката Apple; (ii) прехвърлянето трябва да включва целия Софтуер на Apple, заедно с всички негови съставни части и настоящия Лиценз; (iii) да не съхранявате никакви копия на Софтуера на Apple, пълни или частични, включително копия, съхранявани на компютър или друго устройство за съхранение; и (iv) ако страната, която получава Софтуера на Apple, е прочела и е съгласна да приеме правилата и условия на настоящия Лиценз. За целите на настоящия Лиценз ако Apple предостави актуализация (напр. версия 10.14 до 10.14.1) на Софтуера на Apple актуализацията се счита за част от Софтуера на Apple и не може да се прехвърля отделно от версията преди актуализацията на Софтуера на Apple.

Б. Не можете да прехвърляте Софтуер на Apple, който е бил променен или заменен съгласно раздел 2M по-горе. Всички компоненти на Софтуера на Apple се предоставят като част от пакет и не могат да се отделят от пакета и да се разпространяват като самостоятелни приложения. Имайте предвид, че Софтуерът на Apple, предоставен с конкретен хардуерен продукт с марката Apple, може да не работи с други модели хардуер с марката Apple.

В. Всяко копие на Софтуера на Apple, което може да бъде предоставено от Apple за промоционални, оценъчни, диагностични или възстановителни цели, може да се използва само за такива цели и не може да се препродава или прехвърля.

Г. Apple може да предостави целия или част от настоящия Лиценз или всички права или задължения по него на всеки филиал или дъщерно дружество на Apple по всяко време без предизвестие.

5. Съгласие за използване на данни. Някои функции като Анализ, Услуги за местоположение, Siri, Диктовка и Spotlight може да изискват информация от вашия компютър, за да се осигурят съответните им функции. Когато включите или използвате тези функции, ще бъдат предоставени подробности относно това какви данни се изпращат на Apple и как те могат да се използват. Можете да научите повече, като посетите https://www.apple.com/privacy/. Отношението към вашите данни винаги ще бъде в съответствие с Декларацията за поверителност на Apple, която можете да видите на адрес: https://www.apple.com/legal/privacy/.

6. Софтуер и услуги на Apple и материали на трети страни.
А. Общи положения. Софтуерът на Apple може да позволи достъп до iTunes Store на Apple, Mac App Store, Apple Books, Game Center, iCloud, Maps, News, + и други услуги и уебсайтове на Apple и трети страни (наричани заедно и поотделно „Услуги“). За използването на тези Услуги е необходим достъп до Интернет, като използването на определени Услуги може да изисква Акаунт в Apple, да ви задължава да приемете допълнителни условия и да подлежи на допълнително таксуване. С използването на този софтуер във връзка с Акаунта в Apple или други Услуги на Apple вие се съгласявате с приложимите условия за ползване, като най-новите Общи условия за медийни услуги на Apple за държавата или региона, където такива Услуги са налични. Можете да ги прегледате, като отидете на: https://www.apple.com/legal/internet-services/itunes/bg/terms.html.

Б. Ако се регистрирате за iCloud, някои функции на iCloud като „iCloud Drive“, „Shared Albums“ и „Find My“ могат да бъдат достъпни директно от Софтуера на Apple. Потвърждавате и се съгласявате, че използването от ваша страна на iCloud и тези функции се регулира от най-новите общи условия на услугата iCloud, до които можете да получите достъп и да прегледате на адрес: https://www.apple.com/legal/internet-services/icloud/bg/terms.html.

В. Съдържание на приложението News. Използването от ваша страна на съдържание, достъпно чрез приложението News, е ограничено единствено до лична, некомерсиална употреба, не прехвърля на вас никакъв дял на собственост върху съдържанието и по-специално изключва, без ограничение, всякакви търговски или промоционални права за използване на такова съдържание. 

Г. Maps. Картографската услуга и функциите на Софтуера на Apple („Maps“), включително покритието на картографските данни, може да варират в зависимост от региона. Когато включите или използвате Maps, ще бъдат предоставени подробности относно това каква информация се изпраща на Apple и как тя може да се използва. Вие потвърждавате и се съгласявате, че използването от ваша страна на Maps се регулира от най-новите общи условия на услугата Maps, до които можете да получите достъп и да прегледате в страничната лента на приложението Maps.

Д. Разбирате, че при използване на всеки Софтуер на Apple и Услуга е възможно да срещнете съдържание, което може да се счита за обидно, неприлично или нежелателно, което съдържание може или не може да бъде идентифицирано като използващо нецензурен език и че резултатите от всяко търсене или влизане на конкретен URL може автоматично и неволно да генерира връзки или препратки към нежелателен материал. Независимо от това, вие се съгласявате да използвате Софтуера на Apple и Услугите на свой собствен риск и че Apple, нейните филиали, посредници, ръководители или лицензодатели няма да носят отговорност пред вас за съдържание, което може да се счита за обидно, неприлично или нежелателно.

Е. Определен Софтуер на Apple и Услуги могат да показват, включват или предоставят съдържание, данни, информация, приложения или материали от трети страни („Материали на трети страни“) или да предоставят връзки към определени уебсайтове на трети страни. С използването на Софтуера на Apple и Услугите вие потвърждавате и се съгласявате, че Apple не носи отговорност за проверката или оценката на съдържанието, точността, пълнотата, навременността, валидността, спазването на авторските права, законността, благоприличието, качеството или какъвто и да е друг аспект на такива материали или уебсайтове на трети страни. Apple, нейните служители, филиали и дъщерни дружества нито гарантират, нито одобряват, не поемат и са освободени от задължения и отговорност към вас или други лица за Услуги на трети страни, Материали на трети страни или уебсайтове или за всякакви други материали, продукти или услуги на трети страни. Материалите на трети страни и връзките към други уебсайтове се предоставят единствено за ваше удобство.

Ж. Нито Apple, нито който и да е от нейните доставчици на съдържание гарантира наличността, точността, пълнотата, надеждността или навременността на информацията за наличностите, данните за местоположение или други данни, показвани от Софтуера на Apple и Услугите. Финансовата информация, показвана от Софтуера на Apple и Услугите, е само за общи информационни цели и на нея не трябва да се разчита като на съвет за инвестиции. Преди да изпълните трансакция с ценни книжа въз основа на информация, получена чрез Софтуера на Apple и Услугите, трябва да се консултирате с професионалист по финанси или ценни книжа, който е юридически квалифициран да дава финансови съвети или съвети за ценни книжа във вашата страна или регион. Трябва да оцените резултатите, генерирани от изкуствен интелект, за точност и целесъобразност за вашия случай на употреба, включително да осъществите преглед от човек, ако е подходящо, преди да използвате или споделяте резултатите от Софтуера на Apple и Услугите. Данните за местоположение, които Софтуерът или Услугите на Apple предоставят, включително услугата Apple Maps, се дават само за основни цели на навигация и/или планиране и не са предназначени да разчитате на тях в ситуации, когато е необходима точна информация за местоположението или когато погрешни, неточни, забавени във времето или непълни данни за местоположение могат да доведат до смърт, телесни повреди, имуществени или екологични щети. Съгласявате се, че резултатите, които получавате от услугата Maps, може да се различават от действителните пътни или теренни условия поради фактори, които могат да повлияят на точността на данните на Maps, като например, но не само, времето, условията по пътищата и пътното движение, а също и геополитическите събития. За вашата безопасност винаги обръщайте внимание на публикуваните пътни знаци и текущите пътни условия. Следвайте практиките за безопасно шофиране и правилата за движение и имайте предвид, че упътванията за колоездене и ходене може да не включват обозначени пътеки.

З. При положение че предавате някакво съдържание чрез използването на Софтуера на Apple и Услугите, вие декларирате, че притежавате всички права върху него, или сте упълномощен, или по друг начин законно ви е разрешено да предавате такова съдържание и че това съдържание не нарушава никое от условията на използване, приложими за Софтуера на Apple и Услугите. Съгласявате се, че Софтуерът на Apple и Услугите съдържат патентовано съдържание, информация и материали, които са собственост на Apple, собственика на сайта или неговите лицензодатели и са защитени от приложимото законодателство за интелектуална собственост и други закони, включително, но не само, за авторските права. Съгласявате се, че няма да използвате такова патентовано съдържание, информация или материали, освен за разрешено използване на Софтуера на Apple и Услугите или по друг начин, който е несъвместим с условията на настоящия Лиценз или който нарушава права на интелектуална собственост на трета страна или Apple. Никоя част от Софтуера на Apple и Услугите не може да бъде възпроизвеждана под каквато и да е форма или по какъвто и да е начин. Съгласявате се, че няма да променяте или отдавате под наем, на лизинг, на заем, както и да продавате, разпространявате или създавате дериватни версии, базирани по някакъв начин на Софтуера на Apple и Услугите, и няма да използвате Софтуера на Apple и Услугите без разрешение, включително, но не само, като използвате Софтуера на Apple и Услугите за предаване на компютърни вируси, червеи, троянски коне или друг зловреден софтуер, чрез извършване на правонарушения или като натоварвате мрежовия капацитет. Освен това се съгласявате да не използвате Софтуера на Apple и Услугите за спам, измама, тормоз, злоупотреба, преследване, заплаха, клеветa или по някакъв начин да засягате или нарушавате правата на друга страна, и че Apple не носи никаква отговорност за такава употреба от ваша страна, както и за тормозещи, заплашителни, клеветнически, обидни, засягащи права или незаконни съобщения или предавания, които може да получите в резултат на използването на Софтуера на Apple и Услугите.

И. Определен Софтуер на Apple, Услуги и Материали на трети страни може да не са достъпни на всички езици или във всички държави или региони. Apple не декларира, че такъв Софтуер на Apple, Услуги и Материали на трети страни са подходящи или налични за използване на някое конкретно място. До степента, до която решите да използвате или да получите достъп до Софтуера на Apple, Услугите или Материали на трети страни, вие правите това по своя собствена инициатива и носите отговорност за спазването на всички приложими закони, включително, но не само, приложимото местно законодателство, както и законите за поверителност и събиране на данни. Apple и нейните лицензодатели си запазват правото да променят, спират, премахват или деактивират достъпа до Софтуера на Apple и Услугите по всяко време без предизвестие. В никакъв случай Apple няма да носи отговорност за премахването или деактивирането на достъпа до Софтуера на Apple и Услугите. Apple може също така да наложи ограничения върху използването или достъпа до определен Софтуер на Apple и Услуги във всеки случай и без предизвестие или отговорност.

7. Прекратяване. Настоящият Лиценз е в сила до неговото прекратяване. Вашите права по него ще бъдат прекратени автоматично или по друг начин ще престанат да действат без предизвестие от Apple, ако не спазвате условията му. След прекратяването на настоящия Лиценз трябва да прекратите всякакво използване на софтуера на Apple и да унищожите всички пълни или частични копия на софтуера на Apple. Раздели 5, 6, 7, 8, 9, 11, 12 и 13 от настоящия Лиценз остават валидни в случай на такова прекратяване.

8. Отказ от гаранции.
А. Ако сте клиент, който е потребител (някой, който използва Софтуера на Apple извън вашата търговия, бизнес или професия), може да имате законови права във вашата държава на пребиваване, което би забранило следните ограничения да се прилагат към вас, така че където са забранени, те няма да се отнасят за вас. За да научите повече за правата, трябва да се свържете с местна организация за съвети на потребителите. За потребителите в Австралия нищо в настоящия Лиценз не засяга и няма за цел да засегне вашите законови права съгласно Австралийското законодателство за защита на потребителите (включително гаранциите за потребителите).

Б. ВИЕ ИЗРИЧНО ПОТВЪРЖДАВАТЕ И СЕ СЪГЛАСЯВАТЕ, ЧЕ ДО СТЕПЕНТА, РАЗРЕШЕНА ОТ ПРИЛОЖИМОТО ЗАКОНОДАТЕЛСТВО, ИЗПОЛЗВАНЕТО НА СОФТУЕРА НА APPLE И ВСЯКАКВИ УСЛУГИ, ИЗВЪРШВАНИ ОТ ИЛИ ДОСТЪПНИ ЧРЕЗ НЕГО, Е НА ВАШ СОБСТВЕН РИСК И ЧЕ ЦЕЛИЯТ РИСК ЗА ЗАДОВОЛИТЕЛНО КАЧЕСТВО, ПРОИЗВОДИТЕЛНОСТ, ТОЧНОСТ И УСИЛИЕ Е ВАШ.

В. ДО МАКСИМАЛНАТА СТЕПЕН, РАЗРЕШЕНА ОТ ПРИЛОЖИМОТО ЗАКОНОДАТЕЛСТВО, СОФТУЕРЪТ И УСЛУГИТЕ НА APPLE, СЕ ПРЕДОСТАВЯТ „КАКТО СА“ И „КАКТО СА НАЛИЧНИ“, С ВСИЧКИ НЕИЗПРАВНОСТИ И БЕЗ КАКВАТО И ДА Е ГАРАНЦИЯ, А APPLE И НЕЙНИТЕ ЛИЦЕНЗОДАТЕЛИ (НАРИЧАНИ ЗАЕДНО „APPLE“ ЗА ЦЕЛИТЕ НА РАЗДЕЛИ 8 И 9) С НАСТОЯЩОТО СЕ ОТКАЗВАТ ОТ ВСИЧКИ ГАРАНЦИИ И УСЛОВИЯ ПО ОТНОШЕНИЕ НА СОФТУЕРА И УСЛУГИТЕ НА APPLE, ИЗРИЧНИ, ПОДРАЗБИРАЩИ СЕ ИЛИ ЗАКОНОВИ, ВКЛЮЧИТЕЛНО, НО НЕ САМО, КОСВЕНИТЕ ГАРАНЦИИ И/ИЛИ УСЛОВИЯ ЗА ПРОДАВАЕМОСТ, ЗАДОВОЛИТЕЛНО КАЧЕСТВО, ГОДНОСТ ЗА ОПРЕДЕЛЕНА ЦЕЛ, ТОЧНОСТ, НОРМАЛНО ПОЛЗВАНЕ И НЕНАРУШАВАНЕ НА ПРАВАТА НА ТРЕТИ СТРАНИ.

Г. APPLE НЕ ДАВА ГАРАНЦИЯ, ЧЕ НЯМА ДА ИМА НАМЕСА В ПОЛЗВАНЕТО НА СОФТУЕРА И УСЛУГИТЕ НА APPLE, ЧЕ ФУНКЦИИТЕ, СЪДЪРЖАЩИ СЕ В, ИЛИ УСЛУГИТЕ, ИЗПЪЛНЯВАНИ ИЛИ ПРЕДОСТАВЯНИ ОТ СОФТУЕРА НА APPLE, ЩЕ ОТГОВАРЯТ НА ВАШИТЕ ИЗИСКВАНИЯ, ЧЕ РАБОТАТА НА СОФТУЕРА И УСЛУГИТЕ НА APPLE ЩЕ БЪДЕ НЕПРЕКЪСНАТА ИЛИ БЕЗ ГРЕШКИ, ЧЕ ВСИЧКИ УСЛУГИ ЩЕ ПРОДЪЛЖАТ ДА СЕ ПРЕДОСТАВЯТ, ЧЕ ДЕФЕКТИТЕ В СОФТУЕРА ИЛИ УСЛУГИТЕ НА APPLE ЩЕ БЪДАТ КОРИГИРАНИ ИЛИ ЧЕ СОФТУЕРЪТ НА APPLE ЩЕ БЪДЕ СЪВМЕСТИМ ИЛИ ЩЕ РАБОТИ С ВСЕКИ СОФТУЕР, ПРИЛОЖЕНИЯ, ИЛИ УСЛУГИ НА ТРЕТИ СТРАНИ. ИНСТАЛИРАНЕТО НА ТОЗИ СОФТУЕР НА APPLE МОЖЕ ДА ПОВЛИЯЕ НА НАЛИЧНОСТТА И ИЗПОЛЗВАЕМОСТТА НА СОФТУЕР, ПРИЛОЖЕНИЯ ИЛИ УСЛУГИ НА ТРЕТИ СТРАНИ, КАКТО И ПРОДУКТИ И УСЛУГИ НА APPLE.

Д. ОСВЕН ТОВА ПОТВЪРЖДАВАТЕ, ЧЕ СОФТУЕРЪТ И УСЛУГИТЕ НА APPLE НЕ СА ПРЕДНАЗНАЧЕНИ ИЛИ ПОДХОДЯЩИ ЗА ИЗПОЛЗВАНЕ В СИТУАЦИИ ИЛИ СРЕДИ, КЪДЕТО НЕИЗПРАВНОСТТА ИЛИ ЗАБАВЯНЕТО ВЪВ ВРЕМЕТО ИЛИ ГРЕШКИТЕ ИЛИ НЕТОЧНОСТИТЕ В СЪДЪРЖАНИЕТО, ДАННИТЕ ИЛИ ИНФОРМАЦИЯТА, ПРЕДОСТАВЕНА ОТ СОФТУЕРА ИЛИ УСЛУГИТЕ НА APPLE, МОГАТ ДА ДОВЕДАТ ДО СМЪРТ, ТЕЛЕСНА ПОВРЕДА ИЛИ ТЕЖКИ ФИЗИЧЕСКИ ИЛИ ЕКОЛОГИЧНИ ЩЕТИ, ВКЛЮЧИТЕЛНО БЕЗ ОГРАНИЧЕНИЕ РАБОТАТА НА ЯДРЕНИ СЪОРЪЖЕНИЯ, СИСТЕМИ ЗА НАВИГАЦИЯ ИЛИ КОМУНИКАЦИЯ НА ВЪЗДУХОПЛАВАТЕЛНИ СРЕДСТВА, КОНТРОЛ НА ВЪЗДУШНОТО ДВИЖЕНИЕ, ЖИВОТОПОДДЪРЖАЩИ ИЛИ ОРЪЖЕЙНИ СИСТЕМИ.

Е. НИКАКВА УСТНА ИЛИ ПИСМЕНА ИНФОРМАЦИЯ ИЛИ СЪВЕТ, ДАДЕНИ ОТ APPLE ИЛИ ОТ УПЪЛНОМОЩЕН ПРЕДСТАВИТЕЛ НА APPLE, НЕ СЪЗДАВАТ ГАРАНЦИЯ. АКО СОФТУЕРЪТ ИЛИ УСЛУГИТЕ НА APPLE СЕ ОКАЖАТ ДЕФЕКТНИ, ВСИЧКИ РАЗХОДИ ЗА ЦЯЛОТО НЕОБХОДИМО ОБСЛУЖВАНЕ, РЕМОНТ ИЛИ КОРЕКЦИЯ СЕ ПОЕМАТ ОТ ВАС. ПРИ НЯКОИ ЮРИСДИКЦИИ НЕ СЕ ПОЗВОЛЯВА ПРИЛАГАНЕТО НА ПОДРАЗБИРАЩИ СЕ ГАРАНЦИИ ИЛИ ОГРАНИЧАВАНЕ НА СЪОТВЕТНИТЕ ЗАКОНОУСТАНОВЕНИ ПРАВА НА ПОТРЕБИТЕЛИТЕ. В ТАКИВА СЛУЧАИ ГОРЕПОСОЧЕНИТЕ ИЗКЛЮЧЕНИЯ И ОГРАНИЧЕНИЯ МОЖЕ ДА НЕ СЕ ОТНАСЯТ ДО ВАС.

9. Ограничение на отговорността. ОСВЕН АКО НЕ Е ПРЕДВИДЕНО ДРУГО В НАСТОЯЩИЯ ЛИЦЕНЗ, ДО СТЕПЕНТА, В КОЯТО ОТ ПРИЛОЖИМОТО ЗАКОНОДАТЕЛСТВО НЕ Е ЗАБРАНЕНО, В НИКАКЪВ СЛУЧАЙ APPLE, НЕЙНИТЕ ФИЛИАЛИ, ПОСРЕДНИЦИ ИЛИ РЪКОВОДИТЕЛИ НЕ НОСЯТ ОТГОВОРНОСТ ЗА ТЕЛЕСНИ ПОВРЕДИ ИЛИ ВСЯКАКВИ СЛУЧАЙНИ, СПЕЦИАЛНИ, НЕПРЕКИ ИЛИ ПОСЛЕДВАЩИ ВРЕДИ, ВКЛЮЧИТЕЛНО, НО НЕ САМО, ЩЕТИ ОТ ПРОПУСНАТИ ПЕЧАЛБИ, ПОВРЕДА ИЛИ ЗАГУБА НА ДАННИ, НЕУСПЕХ ПРИ ПРЕДАВАНЕ ИЛИ ПОЛУЧАВАНЕ НА ДАННИ ИЛИ ИНФОРМАЦИЯ (ВКЛЮЧИТЕЛНО, НО НЕ САМО, ИНСТРУКЦИИ ЗА КУРСОВЕ, ЗАДАЧИ И МАТЕРИАЛИ), ПРЕКЪСВАНЕ НА БИЗНЕСА ИЛИ ВСЯКАКВИ ДРУГИ ТЪРГОВСКИ ЩЕТИ ИЛИ ЗАГУБИ, ПРОИЗТИЧАЩИ ОТ ИЛИ СВЪРЗАНИ С ИЗПОЛЗВАНЕТО ИЛИ НЕВЪЗМОЖНОСТТА ДА СЕ ИЗПОЛЗВА СОФТУЕРА НА APPLE ИЛИ УСЛУГИ ИЛИ СОФТУЕР, ПРИЛОЖЕНИЯ ИЛИ УСЛУГИ НА ТРЕТИ СТРАНИ ВЪВ ВРЪЗКА СЪС СОФТУЕРА ИЛИ УСЛУГИТЕ НА APPLE, БЕЗ ЗНАЧЕНИЕ КАКВИ СА ПРИЧИНИТЕ, НЕЗАВИСИМО ОТ ТЕОРИЯТА НА ОТГОВОРНОСТТА (ДОГОВОР, ДЕЛИКТ ИЛИ ДРУГО) И ДОРИ АКО APPLE Е БИЛА УВЕДОМЕНА ЗА ВЪЗМОЖНОСТТА ОТ ТАКИВА ЩЕТИ. НЯКОИ ЮРИСДИКЦИИ НЕ ПОЗВОЛЯВАТ ИЗКЛЮЧВАНЕТО ИЛИ ОГРАНИЧАВАНЕТО НА ОТГОВОРНОСТТА ЗА ТЕЛЕСНИ ПОВРЕДИ ИЛИ ЗА СЛУЧАЙНИ ИЛИ ПОСЛЕДВАЩИ ЩЕТИ, ТАКА ЧЕ ТОВА ОГРАНИЧЕНИЕ НЕ СЕ ОТНАСЯ ЗА ВАС. В никакъв случай общата отговорност на Apple към вас за всички щети (освен това, което може да се изисква от приложимото законодателство в случаи, включващи телесни повреди) няма да надвишава сумата от двеста и петдесет долара (250,00 щатски долара). Споменатите ограничения се прилагат, дори ако посоченото по-горе средство за защита не изпълнява основната си цел. НЕЗАВИСИМО ОТ ВСЯКАКВИ ДРУГИ УСЛОВИЯ В НАСТОЯЩИЯ ЛИЦЕНЗ, АКО ЗАКОНЪТ ЗА ПОТРЕБИТЕЛСКИТЕ ДОГОВОРИ НА ЯПОНИЯ Е ПРИЛОЖИМ, УСЛОВИЯТА, КОИТО ОГРАНИЧАВАТ ОТГОВОРНОСТТА НА APPLE ЗА ЩЕТИ, ПРОИЗТИЧАЩИ ОТ ИЗВЪРШЕНО ОТ APPLE НАРУШЕНИЕ НА ДОГОВОРА ИЛИ ЗАКОНОНАРУШЕНИE, НЕ СЕ ПРИЛАГАТ, АКО ТАКАВА ЩЕТА СЕ ДЪЛЖИ НА УМИСЪЛ ИЛИ ГРУБА НЕБРЕЖНОСТ ОТ СТРАНА НА APPLE.

10. Контрол на износа. Нямате право да използвате или по друг начин да експортирате или реекспортирате Софтуера на Apple, освен ако това е разрешено от законодателството на Съединените щати и законите на юрисдикцията(ите), в която е получен Софтуерът на Apple. По-специално, но не само, Софтуерът на Apple не може да бъде експортиран или реекспортиран (а) в която и да е държава под ембарго на САЩ или (б) към когото и да било в списъка на Министерството на финансите на САЩ със специално определени граждани или списъка с отхвърлени лица на Министерството на търговията на САЩ, списъка на юридическите лица или други списъци с ограничени страни. С използването на Софтуера на Apple, вие заявявате и гарантирате, че не се намирате в такава държава или в подобен списък. Вие също така се съгласявате, че няма да използвате Софтуера на Apple за каквито и да било цели, забранени от законодателството на Съединените щати, включително, но не само, разработването, проектирането, изработването или производството на ракети, ядрени, химически или биологични оръжия.

11. Правителствени крайни потребители. Софтуерът на Apple и свързаната с него документация са „търговски продукти“, както този термин е дефиниран в 48 C.F.R. §2.101, състоящ се от „Търговски компютърен софтуер“ и „Документация за търговски компютърен софтуер“, както тези термини са използвани в 48 C.F.R. §12.212 или 48 C.F.R. §227.7202, според случая. В съответствие с 48 C.F.R. §12.212 или 48 C.F.R. §227.72021 до 227.7202-4, според случая, търговският компютърен софтуер и документацията за търговски компютърен софтуер се лицензират за крайни потребители от правителството на САЩ (а) само като търговски продукти и (б) само с онези права, които са предоставени на всички останали крайни потребители в съответствие с общите условия тук. Непубликувани права, които са запазени съгласно законите за авторското право на Съединените щати.

12. Контролиращо законодателство и разделение на ограниченията. Настоящият Лиценз се управлява и тълкува в съответствие със законите на щата Калифорния, с изключение на неговите принципи за конфликт на закони. Настоящият Лиценз не се урежда от Конвенцията на Организацията на обединените нации относно договорите за международна продажба на стоки, чието приложение е изрично изключено. Ако сте потребител със седалище в Обединеното кралство, Лицензът се урежда от законите на юрисдикцията на вашето местожителство. Ако по някаква причина съд от компетентна юрисдикция установи, че някоя разпоредба или част от нея е неприложима, останалата част от Лиценза продължава да бъде в пълна сила и действие.

13. Пълно споразумение; управляващ език. Настоящият Лиценз представлява цялото споразумение между вас и Apple, свързано е със Софтуера на Apple, и заменя всички предхождащи или актуални спогодби по отношение на тази тематика. Никакво изменение или модификация на Лиценза няма да бъде обвързващо, освен ако не е в писмена форма и подписано от Apple. Всеки превод на Лиценза се извършва за местни изисквания и в случай на спор между английската и неанглийската версия, английската версия на Лиценза се прилага до степента, която не е забранена от местното законодателство във вашата юрисдикция.

14. Разпоредби за трети страни.
А. Части от Софтуера на Apple може да използват или включват софтуер на трети страни и други материали, защитени с авторски права. Разпоредбите, лицензионните условия и отказите от отговорност за такъв материал се съдържат в електронната документация за Софтуера на Apple и използването от ваша страна на материала се регулира от съответните им условия. Използването на услугата за безопасно сърфиране на Google е предмет на Общите условия на Google (https://www.google.com/intl/bg/policies/terms/) и към Декларацията за поверителност на Google (https://www.google.com/intl/bg/policies/privacy/).

Б. Определени софтуерни библиотеки и друг софтуер на трети страни, включени в Софтуера на Apple, представляват безплатен софтуер и са лицензирани съгласно условията на Общия публичен лиценз (GPL) на GNU или Библиотечен/второстепенен общ публичен лиценз (LGPL) на GNU, според случая. Можете да получите пълно машинно четимо копие на изходния код за подобен безплатен софтуер съгласно условията на GPL или LGPL, според случая, без такса, с изключение на разходите за носители, доставка и обработка, при писмено искане до Apple на адрес opensource@apple.com. GPL/LGPL софтуерът се разпространява с надеждата, че ще бъде полезен, но БЕЗ НИКАКВА ГАРАНЦИЯ, без дори подразбираща се гаранция за ПРОДАВАЕМОСТ или ГОДНОСТ ЗА ОПРЕДЕЛЕНА ЦЕЛ. Копие на GPL и LGPL е включено в Софтуера на Apple.

В. Използване на MPEG-4. Този продукт е лицензиран съгласно Лиценза за патентно портфолио на системите MPEG-4 за кодиране в съответствие със Стандарта за системите MPEG-4, с изключение на това, че са необходими допълнителен лиценз и възнаграждения за права за кодиране във връзка със (i) съхранявани или репликирани данни на физически носители, които се заплащат на принципа заглавие по заглавие и/или (ii) данни, които се плащат на принципа заглавие по заглавие и се предават на краен потребител за постоянно съхранение и/или използване. Такъв допълнителен лиценз може да бъде получен от MPEG LA, LLC. Вижте https://www.mpegla.com за допълнителни подробности.

Този продукт е лицензиран съгласно Лиценза за портфолио за визуално патентно портфолио MPEG-4 за лична и нетърговска употреба от потребител за (i) кодиране на видео в съответствие с MPEG-4 Visual Standard („MPEG-4 Video“) и/или (ii) декодиране на MPEG-4 видео, което е било кодирано от потребител, ангажиран с лична и нетърговска дейност и/или е получен от видео доставчик, лицензиран от MPEG LA, за предоставяне на MPEG-4 видео. Лиценз за друга употреба не се предоставя и не се подразбира. Допълнителна информация, включително тази, свързана с промоционална, вътрешна и търговска употреба и лицензиране, може да бъде получена от MPEG LA, LLC. Посетете https://www.mpegla.com.

Г. H.264/Бележка за AVC. До степента, до която Софтуерът на Apple съдържа функционалност за кодиране и/или декодиране на AVC, търговската употреба на H.264/AVC изисква допълнително лицензиране и се прилага следната разпоредба: ФУНКЦИОНАЛНОСТТА AVC В ТОЗИ ПРОДУКТ Е ЛИЦЕНЗИРАНА САМО ЗА ЛИЧНА И НЕКОМЕРСИАЛНА УПОТРЕБА НА КЛИЕНТ ЗА (i) КОДИРАНЕ НА ВИДЕО В СЪОТВЕТСТВИЕ СЪС СТАНДАРТА AVC („AVC ВИДЕО“) И/ИЛИ (ii) ДЕКОДИРАНЕ НА AVC ВИДЕО, КОЕТО Е ПРЕКРАТЕНО ОТ ПОТРЕБИТЕЛ, АНГАЖИРАН С ЛИЧНА И НЕТЪРГОВСКА ДЕЙНОСТ И/ИЛИ AVC ВИДЕО, КОЕТО Е ПОЛУЧЕНО ОТ ВИДЕО ДОСТАВЧИК, ЛИЦЕНЗИРАН ДА ПРЕДОСТАВЯ AVC ВИДЕО. ИНФОРМАЦИЯ ОТНОСНО ДРУГИ УПОТРЕБИ И ЛИЦЕНЗИ МОЖЕ ДА БЪДЕ ПОЛУЧЕНА ОТ MPEG LA L.L.C. ПОСЕТЕТЕ HTTPS://WWW.MPEGLA.COM.

Д. Бележка за AMR. Функционалността за кодиране и декодиране на Adaptive Multi-Rate („AMR“) в този продукт не е лицензирана за извършване на мобилни гласови повиквания или за употреба в телекомуникационни средства, вградени в архитектурата на QuickTime за платформата Windows. Функционалността за кодиране и декодиране на AMR в този продукт също така не е лицензирана за употреба в клетъчна комуникационна инфраструктура, включително: базови станции, контролери на базови станции/контролери на радиомрежи, комуникационни центрове и шлюзове към и от обществената комутируема мрежа.

Е. Бележка за FAA. Данните за ситуацията на въздухоплавателното средство и информацията за състоянието на националната система за въздушно пространство (наричани заедно „Данни за полета“), показвани чрез Софтуера на Apple, се генерират от Федералната авиационна администрация (FAA). Вие се съгласявате да не разпространявате Данни за полета без предварителното писмено съгласие на FAA. FAA и Apple отхвърлят всякакви гаранции, изразени или подразбиращи се (включително подразбиращите се гаранции за продаваемост и пригодност за определена цел), по отношение на използването и точността на Данните за полета. Вие се съгласявате, че FAA и Apple не носят отговорност, заедно или поотделно, за загуби, щети, искове, отговорност, разходи или санкции, или за каквито и да е косвени, специални, вторични, случайни или последващи щети, произтичащи от употребата на Данните за полета. Софтуерът на Apple не е финансиран или одобрен от FAA. FAA не носи отговорност за технически или системни проблеми, като не трябва да се свързвате с FAA по отношение на такива проблеми или по отношение на проблеми с оперативния трафик.

Ж. Използване на Adobe Color Profiles. Можете да използвате софтуера Adobe Color Profile, включен в Софтуера на Apple съгласно настоящия Лиценз, като Adobe не е задължен да предоставя поддръжка за Цветовите профили, включително надстройки или бъдещи версии на Профилите или други елементи. В допълнение към разпоредбите на раздели 8 и 9 по-горе, ADOBE В НИКАКЪВ СЛУЧАЙ НЯМА ДА НОСИ ОТГОВОРНОСТ ПРЕД ВАС ЗА КАКВИТО И ДА Е ЩЕТИ, ИСКОВЕ ИЛИ РАЗХОДИ. Софтуерът Adobe Color Profile, разпространяван със Софтуера на Apple, също така е наличен за изтегляне от Adobe на адрес https://www.adobe.com/bg.

З. Лицензионно споразумение с краен потребител на Gracenote®. Това приложение или устройство съдържа софтуер от Gracenote, Inc. на Emeryville, Калифорния („Gracenote“). Софтуерът от Gracenote („Софтуер на Gracenote“) позволява на приложението да извършва разпознаване на дискове и/или файлове и да получава информация, свързана с музика, включително информация за име, изпълнител, песен и заглавие („Данни на Gracenote“) от онлайн сървъри или вградени бази данни (наричани заедно „Сървъри на Gracenote“), както и да изпълнява други функции. Можете да използвате Данните на Gracenote само чрез предвидените функции на Крайния потребител на това приложение или устройство. 

Вие се съгласявате, че ще използвате Данните на Gracenote, Софтуера на Gracenote и Сървърите на Gracenote само за ваша лична нетърговска употреба. Вие се съгласявате да не присвоявате, копирате, прехвърляте или предавате Софтуера на Gracenote или каквито и да е Данни на Gracenote на трета страна. ВИЕ СЕ СЪГЛАСЯВАТЕ ДА НЕ ИЗПОЛЗВАТЕ ИЛИ УПОТРЕБЯВАТЕ ДАННИТЕ НА GRACENOTE, СОФТУЕРА НА GRACENOTE ИЛИ СЪРВЪРИТЕ НА GRACENOTE, ОСВЕН СПОРЕД ИЗРИЧНО РАЗРЕШЕНОТО В НАСТОЯЩИЯ ДОКУМЕНТ. 

Вие се съгласявате, че вашият неизключителен лиценз за използване на Данните на Gracenote, Софтуера на Gracenote и Сървърите на Gracenote ще бъде прекратен, ако нарушите тези ограничения. Ако лицензът ви бъде прекратен, вие се съгласявате да преустановите всякаква употреба на Данните на Gracenote, Софтуера на Gracenote и Сървърите на Gracenote. Gracenote си запазва всички права върху Данните на Gracenote, Софтуера на Gracenote и Сървърите на Gracenote, включително всички права на собственост. При никакви обстоятелства Gracenote не носи отговорност за каквото и да е плащане към вас за каквато и да е информация, която предоставяте. Вие се съгласявате, че Gracenote, Inc. може да упражни правата си съгласно настоящото Споразумение срещу вас директно от свое име. 

Услугата Gracenote използва уникален идентификатор за проследяване на заявките за статистически цели. Целта на произволно определения цифров идентификатор е да позволи на услугата Gracenote да брои заявките, без да се разбере кои сте. За повече информация вижте уеб страницата за Политиката за поверителност на Gracenote за услугата Gracenote. 

Софтуерът на Gracenote и всеки елемент от данните на Gracenote са лицензирани за вас „КАКТО Е“. Gracenote не дава никакви гаранции, изрични или подразбиращи се, относно точността на Данните на Gracenote от Сървърите на Gracenote. Gracenote си запазва правото да изтрива данни от Сървърите на Gracenote или да променя категориите данни по причина, която Gracenote счита за достатъчна. Не се дава гаранция, че Софтуерът на Gracenote или Сървърите на Gracenote са без грешки или че функционирането на Софтуера на Gracenote или Сървърите на Gracenote ще бъде непрекъснато. Gracenote не е задължен да ви предоставя нови подобрени или допълнителни типове или категории данни, които Gracenote може да предоставя в бъдеще, като има свободата да прекрати услугите си по всяко време. GRACENOTE ОТХВЪРЛЯ ВСИЧКИ ГАРАНЦИИ, ИЗРИЧНИ ИЛИ ПОДРАЗБИРАЩИ СЕ, ВКЛЮЧИТЕЛНО, НО НЕ САМО, ПОДРАЗБИРАЩИ СЕ ГАРАНЦИИ ЗА ПРОДАВАЕМОСТ, ГОДНОСТ ЗА ОПРЕДЕЛЕНА ЦЕЛ, ПРАВО НА СОБСТВЕНОСТ И НЕНАРУШАВАНЕ. GRACENOTE НЕ ГАРАНТИРА РЕЗУЛТАТИТЕ, КОИТО ЩЕ БЪДАТ ПОЛУЧЕНИ ЧРЕЗ УПОТРЕБАТА НА СОФТУЕРА НА GRACENOTE ИЛИ КОЙТО И ДА Е СЪРВЪР НА GRACENOTE. В НИКАКЪВ СЛУЧАЙ GRACENOTE НЕ НОСИ ОТГОВОРНОСТ ЗА ПОСЛЕДВАЩИ ИЛИ СЛУЧАЙНИ ЩЕТИ ИЛИ ЗА ПРОПУСНАТИ ПОЛЗИ ИЛИ ПРОПУСНАТИ ПРИХОДИ. 

15. Ограничения на услугата за търсене на Yahoo. Услугата за търсене на Yahoo, достъпна чрез Safari, е лицензирана за използване само в следните държави и региони: Аржентина, Аруба, Австралия, Австрия, Барбадос, Белгия, Бермудски острови, Бразилия, България, Канада, Кайманови острови, Чили, Континентален Китай, Хонг Конг, Тайван, Колумбия, Кипър, Чехия, Дания, Доминиканска република, Еквадор, Салвадор, Финландия, Франция, Германия, Гърция, Гренада, Гватемала, Унгария, Исландия, Индия, Индонезия, Ирландия, Италия, Ямайка, Япония, Латвия, Литва, Люксембург, Малайзия, Малта, Мексико, Нидерландия, Нова Зеландия, Никарагуа, Норвегия, Панама, Перу, Филипини, Полша, Португалия, Пуерто Рико, Румъния, Сингапур, Словакия, Словения, Южна Корея, Испания, Сейнт Лусия, Сейнт Винсент, Швеция, Швейцария, Тайланд, Бахамски острови, Тринидад и Тобаго, Турция, Обединеното кралство, Уругвай, САЩ и Венецуела.

EA1885
07/11/2024

————————————
Правила и условия на Apple Pay и Wallet

Тези Правила и условия на Apple Pay и Wallet („Условията на Apple Pay и Wallet“) допълват Лицензионното споразумение за софтуер на Apple за macOS („Лицензът“). Както правилата на Лиценза, така и настоящите Условия за Apple Pay и Wallet уреждат използването от ваша страна на функцията Apple Pay („Apple Pay“) и Apple Wallet („Wallet“), което се счита за „Услуга“ съгласно Лиценза. Термините с главни букви, използвани в настоящите Условия на Apple Pay и Wallet, имат значенията, посочени в Лиценза. Приемането от ваша страна на настоящите Условия на Apple Pay и Wallet представлява приемане на съответните Условия на Apple Pay и Wallet на всички ваши устройства на Apple, които поддържат Apple Pay и Wallet.

Apple Pay и поддръжката на вашите Карти на Apple Pay (както е определено по-долу) в Apple Wallet („Wallet“) се предоставят в САЩ от Apple Payments Services LLC („Apple Payments Services“) и извън САЩ от други филиали на Apple. В останалите случаи Wallet се предоставя от Apple и други филиали на Apple. Apple, Apple Payments Services и съответните филиали на Apple са страни по настоящите Условия за плащане на Apple по отношение на предоставяните от тях Услуги.

1. Общ преглед 

Apple Pay

Apple Pay ви позволява да извършвате безконтактни плащания с кредитни, дебитни и предплатени карти, както и с услуги за разсрочено плащане на трети страни, в рамките на избрани уеб страници. Apple Pay и някои функции на Apple Pay може да са налични само в избрани региони, с избрани издатели на карти, платежни мрежи, търговци и други трети страни.

Wallet

Wallet ви позволява да съхранявате виртуални изображения на кредитни, дебитни и предплатени карти, които да се използват с Apple Pay (наричани заедно „Поддържани карти“). Поддържаните карти може да са налични само в избрани региони и с избрани партньори и може да се променят периодично.

2. Допустимост

За да настроите и използвате Apple Pay и Wallet, трябва да имате (i) поддържан Компютър на Mac, работещ с версия на оперативен софтуер, който поддържа Услугите (последната версия се препоръчва и понякога се изисква), (ii) Акаунт в Apple, свързан с акаунт в iCloud, който е с добра репутация в Apple, и (iii) достъп до интернет или до мобилни данни (може да се прилагат такси). При определени изключения Поддържаните карти са достъпни само за лица на възраст 13 години или повече и могат да бъдат обект на допълнителни възрастови ограничения, наложени от iCloud или съответния издател, търговец или друга трета страна.

3. Използване на Услугите

Apple Pay е предназначена за лична употреба и можете да предоставяте само собствените си Поддържани карти. Ако предоставяте поддържана корпоративна карта, вие декларирате, че правите това с разрешението на вашия работодател и сте упълномощени да обвържете работодателя си с настоящите Условия на Apple Pay и Wallet и всички трансакции, които се извършват чрез използването на Apple Pay и Wallet. 

Вие се съгласявате да не използвате Apple Pay за незаконни или измамни действия, или за каквито и да било други цели, които са забранени в Лиценза и в настоящите Условия на Apple Pay. Освен това се съгласявате да използвате Apple Pay в съответствие с приложимите закони и разпоредби. Давате съгласие да не се намесвате или нарушавате Apple Pay (включително достъп до Услугата чрез всякакви автоматизирани средства), или сървъри или мрежи, свързани с Услугата, или каквито и да било политики, изисквания или разпоредби на мрежи, свързани с Услугата (включително всеки неоторизиран достъп до, използване, наблюдение или трафик на данни).

Можете да използвате Apple Pay на вашия поддържан Компютър на Mac, за да извършвате плащания на уеб страници. Можете да завършите покупката си, като разрешите трансакцията с вашия Mac с Touch ID или парола, с поддържан iPhone или с поддържан Apple Watch. Ако завършите покупката си на вашия Компютър на Mac, трябва да имате Поддържана карта, която е свързана с активен акаунт в iCloud. Ако завършите покупката си с помощта на iPhone или Apple Watch (наричани заедно „Поддържаните устройства“), трябва да влезете със същия Акаунт в Apple, както на вашия Компютър на Mac. 

Когато използвате Apple Pay на настолен уеб браузър, различен от Safari, трябва да имате Поддържана карта, която е предоставена на поддържан iPhone или iPad. В допълнение към условията, изложени в настоящите Условия на Apple Pay, използването от ваша страна на Apple Pay за извършване на плащания на уеб страници е предмет на Правилата и условията на Apple Pay и Wallet, приложими за вашите Поддържани устройства, условията на които са включени чрез препратка и до които може да се осъществи достъп, като се отиде до: Настройки > Общи > Относно > Правни > Лиценз от вашия iPhone или Относно > Правни > Лиценз от приложението Watch на сдвоен iPhone. Периодично поддържаните Устройства може да се променят.

4. Отношенията между Apple и вас

Само за целите на настоящия раздел 3 „Apple“ се отнася до, заедно, Apple Inc., Apple Payments Services LLC и съответните свързани с Apple филиали. Използването от ваша страна на Apple Pay се регулира от настоящите Условия на Apple Pay, както и от правилата на споразумението с картодържателя, което сте сключили със съответния издател, търговец или друга трета страна, която е отговорна за вашата Поддържана карта.

Apple не е финансова институция. Поддържаните карти не се издават или обслужват от Apple, като Apple не обработва плащания, нито има какъвто и да е друг контрол върху плащания, връщания на плащания, връщания, възстановявания, награди, стойност, отстъпки, поръчки, изпълнение на поръчки или друга търговска дейност, която може да възникне за използването на Apple Pay или Wallet. 

Разсрочените плащания в Apple Pay се поддържат и управляват от партньори трети страни. Ако изберете да платите разсрочено или да закупите и платите по-късно с трета страна, когато използвате Apple Pay, вие сключвате договор с третата страна и определянето на допустимостта и изплащането на задължението ви за покупка се уреждат от условията за ползване на услугата на тази трета страна, които са ви представени по време на поръчката. Apple не е страна по споразумение между вас и тази трета страна и изрично отхвърля всякаква отговорност по отношение на съответните платежни услуги и споразумения за разсрочено плащане.

Условията на споразуменията с картодържателите, които може да имате с издателя на картата, ще продължат да уреждат използването на вашите Поддържани карти и употребата им във връзка с Apple Pay. По същия начин, закупуването на стоки или услуги от ваша страна с помощта на функцията Apple Pay ще бъде предмет на правилата и условията на търговеца. 

Нищо в Лиценза или настоящите Условия на Apple Pay и Wallet не променя условията на който и да е договор с картодържател или търговец или други правила и условия, приложими за използването на функциите на Apple Pay, като тези условия ще уреждат използването от ваша страна на съответната функция на Apple Pay и тяхното виртуално представяне на вашия поддържан Компютър на Mac.

Вие се съгласявате, че Apple не е страна по вашите споразумения с картодържатели или търговци, нито пък носи отговорност за (а) съдържанието, точността или наличността на Поддържаните карти, търговските дейности, трансакциите, покупките, поръчките, изпълнението на поръчките или касовите бележки при използването на Apple Pay или Wallet; б) отпускането на кредит или оценката на допустимостта за кредит; в) дейностите на издатели, търговци или други трети страни, свързани с използването на Apple Pay или Wallet от ваша страна; (г) решенията, взети от издател, търговец или друга трета страна във връзка с Поддържана карта; (д) начисляването или осребряването на награди или съхранена стойност във връзка с вашите Поддържани карти; или (е) финансирането или презареждането на предплатени Поддържани карти. За всички спорове или въпроси относно Поддържани карти или свързана търговска дейност се свържете с вашия издател или съответния търговец. За въпроси, свързани с Apple Pay или Wallet, се свържете с (800) APL-CARE (800-275-2273).

5. Поверителност

Когато използва Apple Pay за осъществяването на платежна трансакция, която трябва да бъде завършена на Поддържано устройство, Apple Pay ще прехвърли информацията за плащането в криптиран формат между от вашия Компютър на Mac на вашето Поддържано устройство, за да завърши трансакцията. Когато използвате Apple Pay за извършване на платежна трансакция на MacBook Pro с вграден Touch ID, платежната информация ще бъде предоставена в криптиран формат на уебсайта като част от трансакцията. При добавяне на карта към Apple Pay на MacBook Pro с вграден Touch ID информацията за вашето устройство, като например дали са активирани определени настройки на устройството и модели на използване на устройството (напр. процент време на движение на устройството, приблизителен брой обаждания седмично), ще бъде изпратена на Apple, за да се определи дали отговаряте на условията и за да се предотврати измама. Можете да намерите подробна информация за личните данни, които се събират, използват или споделят като част от използването от ваша страна на Apple Pay, като прочетете съответните бележки за поверителност за дадена услуга, включително „За Apple Pay“ и „Поверителност“, до които имате достъп на вашето устройство iOS или Компютър на Mac, или в приложението Watch на сдвоено устройство iOS, или като посетите https://www.apple.com/legal/privacy/. Като използвате Apple Pay и Wallet, вие се съгласявате и позволявате на Apple и нейните филиали и посредници да предават, събират, поддържат, обработват и използват цялата горепосочена информация, за да предоставят тези Услуги.

6. Сигурност

Apple Pay и Wallet съхраняват виртуални изображения на вашите Поддържани карти и трябва да бъдат защитени, както вие бихте защитили своите физически портфейл или кредитни, дебитни, предплатени и други карти. Единствено вие отговаряте за поддържането на сигурността на вашия Компютър на Mac, Поддържани устройства, вашия Акаунт в Apple, информацията за вашия Touch ID, кода(овете) за достъп до вашето(ите) устройство(а) и всички други идентификационни данни, използвани във връзка с Услугите (наричани заедно вашите „Идентификационни данни“). Ако упълномощавате или разрешавате на друго лице да използва вашия Компютър на Mac или Поддържани устройства (напр., като предоставите кода за вашето устройство на трета страна или като предоставите Идентификационните си данни на трета страна), лицето може да извършва плащания, да използва стойност или да извършва други трансакции с вашите Поддържани карти в Wallet. В такъв случай вие ще носите отговорност за всички плащания и трансакции, извършени от това лице.

Ако направите неупълномощени промени на вашия Компютър на Mac или Поддържани устройства, като например деактивиране на хардуерни или софтуерни контроли (понякога наричани „jailbreak“), вашият Компютър на Mac и/или Поддържани устройства може вече да не отговарят на условията за достъп или използване на Услугите. Вие потвърждавате, че използването на модифицирано устройство във връзка с Услугите е изрично забранено, представлява нарушение на настоящите Условия на Apple Pay и Wallet и е основание да откажем или ограничим достъпа ви до Услугите.

Ако устройството ви е изгубено или откраднато и сте активирали функцията „Find My“, можете да използвате нея или https://icloud.com, за да опитате да прекратите възможността за плащане с виртуалните Поддържани карти на вашия Компютър на Mac, като поставите устройството в режим на изгубване. Можете също така да изтриете устройството си, което ще е опит за спиране на възможността за плащане с виртуалните Поддържани карти на устройството. Ако сте настроили повтаряща се платежна операция с помощта на Apple Pay, може да е необходимо да се свържете със съответния издател или търговец, за да отмените плащането. Също така трябва да се свържете с издателя на картата на вашите Поддържани карти, за да предотвратите неоторизиран достъп до вашите виртуални Поддържани карти.

Ако докладвате или Apple или нейните филиали подозират измама или злоупотреба, вие се съгласявате да сътрудничите на Apple и нейните филиали при всяко разследване и да използвате всички мерки за предотвратяване на измами, които предписваме.

7. Ограничение на отговорността

В ДОПЪЛНЕНИЕ КЪМ ИЗЛОЖЕНИТЕ В ЛИЦЕНЗА ОТКАЗИ ОТ ГАРАНЦИИ И ОГРАНИЧАВАНЕ НА ОТГОВОРНОСТТА, APPLE, APPLE PAYMENTS SERVICES И СЪОТВЕТНИТЕ СВЪРЗАНИ С APPLE ФИЛИАЛИ НЕ ПОЕМАТ НИКАКВА ОТГОВОРНОСТ ЗА ПОКУПКИ, ПЛАЩАНИЯ, ТРАНСАКЦИИ, ПОРЪЧКИ, ИЗПЪЛНЕНИЕ НА ПОРЪЧКИ, ИНФОРМАЦИЯ ЗА ПОЛУЧАВАНЕ ИЛИ ДРУГА ТЪРГОВСКА ДЕЙНОСТ, ИЗВЪРШЕНА С APPLE PAY ИЛИ WALLET, КАТО ВИЕ СЕ СЪГЛАСЯВАТЕ ДА ВЗЕМАТЕ ПРЕДВИД ЕДИНСТВЕНО СПОРАЗУМЕНИЯ, КОИТО МОЖЕ ДА ИМАТЕ С ИЗДАТЕЛЯ НА КАРТАТА, ПЛАТЕЖНАТА МРЕЖА ИЛИ ТЪРГОВЕЦА, ЗА ДА РАЗРЕШИТЕ ВСЯКАКВИ ВЪПРОСИ ИЛИ СПОРОВЕ, ОТНАСЯЩИ СЕ ДО ВАШИТЕ ПОДДЪРЖАНИ КАРТИ И СВЪРЗАНИТЕ С ТЯХ ТЪРГОВСКИ ДЕЙНОСТИ.

———————————————

БЕЛЕЖКИ ОТ APPLE, APPLE PAYMENTS SERVICES И СЪОТВЕТНИТЕ ФИЛИАЛИ НА APPLE 
Ако Apple, Apple Payments Services или филиал на Apple трябва да се свърже с вас относно Услугите, вие се съгласявате да получавате бележки по имейл. Съгласявате се, че всички подобни бележки, които ви изпращаме по електронен път, ще отговарят на законовите изисквания за комуникация.